CELEX: C2005/193/58
Language: el
Date: 2005-08-06 00:00:00
Title: Υπόθεση T-205/05: Προσφυγή της European Dynamics SA κατά της Επιτροπής των Ευρωπαϊκών Κοινοτήτων, η οποία ασκήθηκε στις 17 Μαΐου 2005

6.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 193/34
            
         Προσφυγή της European Dynamics SA κατά της Επιτροπής των Ευρωπαϊκών Κοινοτήτων, η οποία ασκήθηκε στις 17 Μαΐου 2005
   (Υπόθεση T-205/05)
   (2005/C 193/58)
   Γλώσσα διαδικασίας: η αγγλική
   Η European Dynamics SA, με έδρα την Αθήνα (Ελληνική Δημοκρατία), εκπροσωπούμενη από τον Ν. Κορογιαννάκη, δικηγόρο, άσκησε στις 17 Μαΐου 2005 ενώπιον του Πρωτοδικείου των Ευρωπαϊκών Κοινοτήτων προσφυγή της κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει την απόφαση της Επιτροπής, η οποία κοινοποιήθηκε στην προσφεύγουσα με έγγραφο της 3ης Μαρτίου 2005, με αντικείμενο την έκδοση εντάλματος επιστροφής 59 485 ευρώ σε βάρος της προσφεύγουσας, σε σχέση με το πρόγραμμα «eEBO», την απόφαση της Επιτροπής, η οποία κοινοποιήθηκε στην προσφεύγουσα με έγγραφο της 12ης Νοεμβρίου 2004, με τη οποία η Επιτροπή αποφάσισε να καταβάλει στην προσφεύγουσα μέχρι 85 971 ευρώ έναντι δαπανών προσωπικού, καθώς και την απόφαση της Επιτροπής, η οποία κοινοποιήθηκε στην προσφεύγουσα με έγγραφο της 16ης Μαΐου 2003, περί λήξεως των συμβάσεων EDC-53007 και eEBO/27873: eContent exposure and business opportunities.
            
         
               2.
            
            
               να υποχρεώσει την Επιτροπή να αποδώσει στην προσφεύγουσα το σύνολο των δαπανών που σχετίζονται με την παρούσα υπόθεση.
            
         Λόγοι ακυρώσεως και κύρια επιχειρήματα
   Η Επιτροπή ανέθεσε στην προσφεύγουσα σύμβαση στο πλαίσιο του προγράμματος «eContent exposure and business opportunities» (στο εξής: eEBO). Η προσφεύγουσα ανέθεσε ορισμένα από τα έργα στο πλαίσιο του προγράμματος αυτού με υπεργολαβία, παρά το ότι αυτό δεν επιτρεπόταν. Η Επιτροπή προέβη σε τεχνικό έλεγχο, ζητώντας διευκρινίσεις ως προς ορισμένα ζητήματα σχετικά με το προσωπικό που προσέλαβε η προσφεύγουσα. Μετά την αξιολόγηση, η Επιτροπή εξέδωσε την προσβαλλόμενη στο πλαίσιο της παρούσας υποθέσεως απόφαση.
   Προς στήριξη της προσφυγής της, η προσφεύγουσα προβάλλει ότι η Επιτροπή υπέπεσε σε πρόδηλη πλάνη εκτιμήσεως, διότι δεν έλαβε υπόψη της ότι η εκτέλεση του προγράμματος eEBO εξαρτιόταν από την εκτέλεση άλλου προγράμματος στον τομέα του ψηφιακού περιεχομένου, του PICK, και ότι ο ανάδοχος του προγράμματος αυτού δεν τήρησε τις υποχρεώσεις του. Η προσφεύγουσα ισχυρίζεται ακόμη ότι ήταν εσφαλμένη η απόφαση της Επιτροπής να παύσει την υλοποίηση του προγράμματος συνολικά.
   Επιπλέον, η προσφεύγουσα ισχυρίζεται ότι η Επιτροπή παρέβη τις αρχές της χρηστής διοικήσεως και της διαφάνειας και ότι δεν εξάλειψε ορισμένες περιπτώσεις συγκρούσεως συμφερόντων. Κατά την προσφεύγουσα, η Επιτροπή δεν ενήργησε όταν η προσφεύγουσα ανέφερε ότι η εσφαλμένη υλοποίηση του προγράμματος οφειλόταν στις κακές προσωπικές σχέσεις μεταξύ συγκεκριμένων αξιωματούχων της Επιτροπής και δύο ειδικών στους οποίου η προσφεύγουσα ανέθεσε, με υπεργολαβία, μέρος των σχετικών με το πρόγραμμα εργασιών.